SKRIFTLIG FORESPØRGSEL E-2770/00

af Roberta Angelilli (UEN) til Kommissionen

(1. september 2000)

Om: Elektromagnetiske bølger

For ca. et år siden vedtog Rom kommune en beslutning, der gør det muligt for beboerne i ejendomme, der ejes af selskaber, at modsætte sig installation af retransmissionssendere, og som tillige fastlægger nye begrænsninger for disses placering, især i nærheden af skoler og hospitaler.

I Rom i bydelen Torrino har beboerne i ejendomme, der ejes af forskellige selskaber (Inpdai, Enasarco, Inpdap og flere andre) konstateret, at de ikke har mulighed for at protestere mod installation af antenner, fordi det er selve selskaberne, der undertegner aftalerne med de forskellige telefonselskaber.

Siden 1997 er der blot i hovedstaden blevet installeret 460 antenner ud over de 150 antenner, der allerede var blevet installeret før dette tidspunkt. Forbrugersammenslutningen Codacons har foretaget en række undersøgelser om farligheden ved de elektromagnetiske felter, der skabes af antennerne, og er nået frem til den konklusion, at langvarig udsættelse for disse bølger forårsager en reduktion af melatonin, hvilket medfører en svækkelse af immunsystemet.

På baggrund af ovenstående kan Kommissionen besvare følgende spørgsmål:

1. Findes der direktiver, der omhandler ureglementeret installering af antenner, der skaber elektromagnetiske felter?

2. Mener Kommissionen ikke, at beboerne bør inddrages i beslutningen om installation?

3. Hvad mener Kommissionen generelt om spørgsmålet?

Svar afgivet på Kommissionens vegne af David Byrne

(17. oktober 2000)

I Fællesskabets lovgivningsmæssige rammer for telekommunikation i et konkurrencepræget miljø fastsættes princippet om, at tilsynsmyndigheden i den enkelte medlemsstat er ansvarlig for overvågning, og indgreb, hvor det måtte være nødvendigt, af spørgsmål i forbindelse med opsætning af antenner og andre aftaler om brug af fælles faciliteter, der kræves af mobiloperatører med henblik på opbygning af nettets infrastruktur. I henhold til artikel 9, stk. 2, i Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne(1), kan den nationale tilsynsmyndighed opstille ex-ante bestemmelser for at sikre, at væsentlige krav fastholdes, herunder maksimale niveauer for elektromagnetisk stråling for antenner til beskyttelse af folkesundheden. Endvidere har Fællesskabet givet medlemsstaterne yderligere vejledning i udøvelsen af deres ansvar i den henseende med offentliggørelsen af Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz)(2).

Den italienske lovgivning og de italienske regler om grænserne for den brede befolknings eksponering for elektromagnetiske felter, herunder tekniske betingelser for en sikker opsætning af antenner og maksimal emission af elektromagnetiske felter (italiensk ministeriel bekendtgørelse nr. 381 af 10. september 1998) anses normalt for at ligge på linje med internationale standarder og henstillinger, f.eks. Rådets henstilling 1999/519/EF, selv om de ikke er juridisk bindende. En fuldstændig overholdelse af basisrestriktionerne og referenceniveauerne i henstillingen vil sikre brugerne et højt beskyttelsesniveau mod akutte og langvarige virkninger af ikke-ioniserende stråling, der udsendes af disse apparater. Disse regler skal helt indlysende håndhæves lokalt, og et kompetent kontrolorgan bør sikre, at de beskyttelses- og kvalitetsmål, der vedtages af lovgivningsmagten, overholdes i alle tilfælde, og dette ansvar ligger hos de italienske myndigheder.

(1) EFT L 199 af 26.7.1997.

(2) EFT L 199 af 30.7.1999.